ธาริษาหารือแบงก์ ห่วงบ้านตามหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท. ขอความร่วมมือธนาคารปล่อยกู้เอสเอ็มอีลดค่าทวงหนี้ลงมา
แหล่งข่าวธนาคารแห่งประเทศไทย (ธปท.) เปิดเผยว่า นางธาริษา วัฒนเกส ผู้ว่าการ ธปท. ได้หารือกับนายอภิศักดิ์ ตันติวรวงศ์ กรรมการผู้จัดการ ธนาคารกรุงไทย ในฐานะประธานสมาคมธนาคารไทย เพื่อขอให้ช่วยสนับสนุนการปล่อยกู้แก่ธุรกิจขนาดกลางและขนาดย่อม (เอสเอ็มอี) ซึ่งเป็นภาคเศรษฐกิจที่แท้จริงสามารถเป็นแรงหนุนที่ดีต่อภาวะเศรษฐกิจไทยได้ จึงขอให้ธนาคารพาณิชย์สนใจเรื่องนี้มากขึ้น
นอกจากนี้ ยังขอให้สมาคมธนาคารไทยไปพิจารณาการคิดค่าธรรมเนียมของธนาคารพาณิชย์ให้มีความเป็นธรรมและโปร่งใส โดยเฉพาะค่าธรรมเนียมติดตามทวงหนี้ พร้อมกับฝากการบ้านให้ธนาคารพาณิชย์กลับไปทบทวนให้เสร็จภายในวันที่ 1 เม.ย. นี้ จะได้รวบการหารือเรื่องเช็คไปในคราวเดียวกัน
ประการสุดท้าย ขอให้ธนาคารพาณิชย์เพิ่มความระมัดระวังในการให้สินเชื่ออสังหาริมทรัพย์ เพราะอยู่ในช่วงที่ดอกเบี้ยขาขึ้น แต่ธนาคารพาณิชย์ที่เข้าร่วมประชุมส่วนใหญ่ต่างเห็นว่าได้คำนวณเบี้ยผ่อนเผื่อไว้อยู่แล้ว จึงไม่น่าจะมีปัญหาอะไร 
นายฉิม ตันติยาสวัสดิกุล ผู้ช่วยผู้ว่าการ สายระบบข้อสนเทศ ธปท. กล่าวว่า วันที่ 5 มี.ค.นี้ สมาคมธนาคารไทยจะนัดหารือกับผู้ว่าการ ธปท. เกี่ยวกับการปรับปรุงโครงสร้างระบบชำระเงินใหม่ หลังจากที่ตัวแทนสมาคมธนาคารไทยกับ ธปท. มีข้อติดขัดในบางประเด็น โดยเฉพาะเรื่องระบบการหักบัญชีเช็คด้วยภาพเช็คและระบบการจัดเก็บภาพเช็ค (ICAS) ที่นับเป็นเรื่องใหม่และยังติดขัดในแง่ของการตีความกฎหมาย เนื่องจากมุมมองที่แตกต่างกัน